D’fhill sí ar Chontae Mhaigh Eo in 1897. Thug Micheál Ó Dochartaigh, máistir scoile Choillte Mach, leabhair Chumann Buanchoimeádta na Gaeilge di agus thugadh Thady Conlon ceachtanna di. I gcomhar leis an Athair Donncha Ó hEára bhunaigh sí Craobh Choillte Mach de Chonradh na Gaeilge agus bhí ina leasuachtarán. Ba í an dara craobh sa chontae í. Bhí baint aici freisin le bunú craobhacha i gCaisleán an Bharraigh agus i mBéal Easa. Tá na hóráidí a thug sí sa dá áit tuairiscithe in An Claidheamh Soluis ar 6 agus ar 27 Bealtaine 1899. Ba í a bhí ina cathaoirleach ar an gcruinniú ag ar bunaíodh díorma de na hÓglaigh i gCoillte Mach i 1914. Is léiriú ar a caidreamh le Conraitheoirí a linne agus ar a taithí ar an ngluaiseacht náisiúnta an chéad chuid dá cuimhní cinn, White light and flame: memories of the Irish Literary revival and of the Anglo-Irish war, 1929. Scríobh sí cúig chaibidil de The Story of the Irish Race: a popular history of Ireland by Séamus McManus assisted by several Irish scholars, 1921.